Stilling
Stilling, tidligere stationsby nordøst for Skanderborg, fra 2011 regnet som en del af Skanderborg by. Stilling ligger ved den vestlige ende af Stilling Sø.
Stilling var indtil 2. halvdel af 1800-t. en ubetydelig landsby, som efter anlæggelse af den østjyske jernbane 1868 fik en station og dermed betydelig vækst. Stationen er nu nedlagt.

Stilling Kirke er en lille romansk kvaderstenskirke fra 1200-t.